cyanic-selkie/wikianc huggingface dataset:
অ্যাব ওয়াডিংটন
খেলার ধরন
সুনিয়ন্ত্রিত পন্থা অবলম্বন করে অ্যাব ওয়াডিংটন বোলিং কর্মে অগ্রসর হতেন। চমৎকারভাবে নিশানা বরাবর বলকে সুইং করতেন। বলে বৈচিত্র্যতা আনয়ণে অফ-কাটার মারতেন ও বোলিংকালে বলে বাউন্স করে গতি আনয়ণ করতেন। প্রায়শঃই রাউন্ড দি উইকেট বরাবর বোলিং করতেন। উইকেটের অন সাইড থেকে বাঁকানো অবস্থায় দৌঁড়তেন। আম্পায়ারের পিছন থেকে দৌঁড়ে বলকে বোলিং ক্রিজের এক প্রান্ত থেকে ছুড়তেন। ব্যাটসম্যানকে তার কৌণিকভাবে তীক্ষ্ণ বলকে মোকাবেলা করতে হতো। কখনোবা লেগ সাইডে ফিল্ডারদের বৃত্তাকারে রেখে শর্ট ডেলিভারি মারতেন। তার বোলিং অনেকাংশে সতীর্থ বামহাতি পেসার এবং তার খেলোয়াড়ী জীবনের শুরুতে উপদেষ্টা ও কোচ জর্জ হার্স্টের অনুরূপ ছিল। কিন্তু, ডেরেক হজসন লক্ষ্য করেছেন যে, দুইজনে ব্যক্তিত্বের ধারা ভিন্ন ধাঁচের ছিল। হার্স্টের তুলনায় তিনি বেশ মেজাজী ছিলেন। ওয়াডিংটনের বোলিং ভঙ্গীমা দর্শনীয় ও পরিপূর্ণতায় ভরপুর ছিল। সাংবাদিক ও ক্রিকেট লেখক নেভিল কারদাসের অভিমত, তিনি গৌরবামণ্ডিত ছন্দময় ছিলেন। এতোটাই উৎকর্ষমানের ছিলেন যে, সাধারণভাবে কেউ তার চমৎকার বোলিংশৈলীকে অস্বীকার করতে পারবেন না। কারদাস মন্তব্য করেন যে, সর্বদাই তিনি আশাবাদী ছিলেন যে, প্রকৃত সফলতা তিনি লাভ করবেনই। কিন্তু, বারংবার ব্যর্থতায় পর্যবসিত হতেন।
চূড়ান্ত মৌসুমে অ্যাব ওয়াডিংটন তার একমাত্র প্রথম-শ্রেণীর সেঞ্চুরি লাভ করলেও সুন্দর ব্যাটিংশৈলী অবলম্বন করেও তিনি নিজেকে মেলে ধরতে পারেননি। নিচেরসারির ব্যাটসম্যান ছিলেন। দায়িত্বজ্ঞানহীন অবস্থায় শট খেলে প্যাভিলিয়নে ফিরে আসতেন। হার্বার্ট সাটক্লিফের মতে, যদি তিনি বোলার না হতেন তাহলে ওয়াডিংটন নিজেকে শীর্ষস্থানীয় ব্যাটসম্যান হিসেবে প্রতিষ্ঠিত করতে পারতেন; তিনি আরো লিখেছেন যে, বোলিংশৈলীর ন্যায় ব্যাটিংশৈলীতে তিনি দৃষ্টিনন্দন উপস্থাপন করেছেন। তবে, সাটক্লিফের মতে, ওয়াডিংটনের ধৈর্য্যের অভাব ছিল। নিশ্চিতভাবেই ৩০ কিংবা ৪০ রান তোলার যোগ্যতা তার ছিল। কিন্তু, বাজে শটে তাকে বিদেয় নিতে হয়েছিল।
ব্যক্তিগত জীবন
প্রথম-শ্রেণীর ক্রিকেট খেলা থেকে অবসর গ্রহণের পর পারিবারিক ব্যবসায় নিজেকে যুক্ত করেন। ১৯২৮ সালে বার্মিংহাম লীগে ওয়েস্ট ব্রোমউইচ ডার্টমাউথ সিসি’র পক্ষে পেশাদারী পর্যায়ে খেলেন। ১৯২৯ ও ১৯৩০ সালে অ্যাক্রিংটনের পক্ষে খেলেন। ইয়র্কশায়ার দলের বেশ কয়েকজন সদস্যের সাথে বন্ধুত্বমূলক সম্পর্ক বজায় রাখতেন। ১৯২৮ সালে রয় কিলনারের শোকসভায় পলবাহকের ভূমিকায় অবতীর্ণ হয়েছিলেন। ১৯৫৪-৫৫ মৌসুমে ইয়র্কশায়ারের খেলোয়াড় ও ইংরেজ অধিনায়ক লেন হাটন ওয়াডিংটনকে এমসিসি দলের সাথে অস্ট্রেলিয়ায় আমন্ত্রণ করে নিয়ে যান। সমুদ্র পথে দলটি দ্বিতীয় বিশ্বযুদ্ধকালীন ইতালিতে নিহত ইয়র্কশায়ারীয় বোলার হেডলি ভেরিটি’র সমাধিস্থল পরিদর্শন করে। খেলোয়াড় হিসেবে অংশগ্রহণসহ অস্ট্রেলিয়ায় পাঁচবার গমন করেন।
অন্যান্য খেলায়ও অ্যাব ওয়াডিংটন সফলতার স্বাক্ষর রেখে গেছেন। ফুটবল খেলায় শৌখিন অবস্থায় খেলতেন ও গোলরক্ষক হিসেবে দায়িত্ব পালন করতেন। ১৯২০-২১ মৌসুমে ব্রাডফোর্ড সিটির পক্ষে খেলেন। তবে, কোন খেলায় অংশ নেননি। ১৯২১-২২ মৌসুমে হলিফ্যাক্স টাউনের পক্ষে ফুটবল লীগের সাত খেলায় অংশ নেন। ইয়র্কশায়ারের পক্ষে গল্ফার হিসেবে হেনরি কটনের সাথে একত্রে খেলতেন।  ১৯৩৫ ও ১৯৩৯ সালে ওপেন চ্যাম্পিয়নশীপের বাছাইপর্বে অংশ নেন।  সাটক্লিফ লিখেছেন যে, শীর্ষস্থানীয় গল্ফারেরা তাকে বলেছিলেন যে, ওয়াডিংটন যদি ক্রিকেটার না হতেন তাহলে গল্ফার হিসেবে স্বীয় প্রতিভার স্বাক্ষর রাখতে পারতেন। তবে, সচেতনতার অভাবে তিনি সাফল্য পাননি।
ব্যক্তিগত জীবনে দুইবার বিবাহবন্ধনে আবদ্ধ হয়েছিলেন। ১৯২৫ সালে মাবেল ফাওয়েল নাম্নী এক রমণীকে বিয়ে করেন। তবে, ইয়র্কশায়ারের কোন দলীয় সঙ্গী এ বিষয়ে জানতেন না। ১৯৫২ সালে ডরিস গারফোর্থকে বিয়ে করেন। এ অনুষ্ঠানে ক্রিকেটের সাথে জড়িত অনেক সাবেক খেলোয়াড়ের উপস্থিত ছিল। দীর্ঘদিন অসুস্থতার কবলে পড়েন। উত্তর ইয়র্কশায়ারের পরিচর্যা গৃহে অ্যাব ওয়াডিংটনের দেহাবসান ঘটে। ব্রাডফোর্ডে তাকে সমাহিত করা হয়।
তুল ডানডি
তুল ডানডি (বৈজ্ঞানিক নাম: Sillaginopsis panijus) (ইংরেজি: Gangetic whiting বা Gangetic whiting) হচ্ছে Sillaginidae পরিবারের Sillaginopsis গণের একটি স্বাদুপানির মাছ।
বিস্তৃতি
এই মাছ বাংলাদেশ, ভারত, মায়ানমার ও ইন্দোনেশিয়ায় পাওয়া যায়।
এম. এস. সুন্দরী বাই
মাদুরাই সৌরাষ্ট্র সুন্দরী বাই (২ মার্চ, ১৯২৩ – ১২ মার্চ, ২০০৬) ছিলেন একজন ভারতীয় অভিনেত্রী, গায়ক এবং নৃত্যশিল্পী। তিনি মূলত ১৯৪০ থেকে ১৯৭০ এর দশক পর্যন্ত তামিল সিনেমায় কাজ করেছিলেন। সুন্দরী বাই ছিলেন লেখক ও পরিচালক কথামঙ্গলাম সুব্বুর স্ত্রী। তার উল্লেখযোগ্য চলচ্চিত্রগুলির মধ্যে রয়েছেআদমি (১৯৩৯), মদনকামরাজন (১৯৪১), নন্দনার (১৯৪২), দাসি অপরাঞ্জি (১৯৪৪), কান্নাম্মা এন কাধালি (১৯৪৫), মিস মালিনী (১৯৪৭), চন্দ্রলেখা (১৯৪৮), আভাইয়ার (১৯৫৩), ভাঞ্জিকোত্তাই ভ্যালিবান (১৯৫৮), দেবাপিরাভি (১৯৬০), পাডিক্কাধা মেধাই (১৯৬০) এবং সিলা নেরাঙ্গালিল সিলা মানিথারগাল (১৯৭৬)।
জীবনী
সুন্দরী বাই ১৯২৩ সালে ভারতের মাদুরাইতে জন্মগ্রহণ করেন। তার সম্প্রদায়ের নাম ছিলো সৌরাষ্ট্র। একজন পারিবারিক বন্ধু তাকে বোম্বে (বর্তমানে মুম্বাই) পাঠানোর জন্য তার বাবা-মাকে রাজি করান। ১৯৩০-এর দশকে, তিনি একটি বিজ্ঞাপন চলচ্চিত্রে অভিনয় করেন। চলচ্চিত্র প্রযোজক এসএস ভাসান প্রযোজক কৃষ্ণস্বামী সুব্রহ্মণ্যমের এমপিপিসি স্টুডিও কিনে এর নাম রাখেন জেমিনি স্টুডিও। সুন্দরী বাই স্টাফ আর্টিস্ট হিসেবে সেখানে যোগ দেন। সে স্টুডিওর প্রথম তামিল প্রযোজনা মদনকামরা (১৯৪১) চলচ্চিত্রে তিনি একটি প্রধান ভূমিকায় অভিনয় করেন। তিনি নন্দন (১৯৪২) চলচ্চিত্রে একজন বস্তির মেয়ের ভূমিকায় এবং দাসী চরিত্রে অপরাহ্ন (১৯৪৪) ছবিতে অভিনয় করে সবার নজরে আসেন। পরে তিনি কোথালাঙ্গলম সুব্বুর প্রেমে পড়েন। সুব্বু ছিলেন জেমিনি স্টুডিওর একজন লেখক, অভিনেতা এবং পরিচালক। সুন্দরী পরবর্তীতে তাকে বিয়ে করেন। ১৯৪৫ সালে সুন্দরী সুব্বুর লেখা দ্বিতীয় বিশ্বযুদ্ধের চলচ্চিত্র কান্নাম্মা এন কাধালিতে (১৯৪৭) এর প্রধান ভূমিকায় অভিনয় করেছিলেন। সমালোচক জরিপে উৎরে গেলেও বাণিজ্যিকভাবে মুখ থুবড়ে পড়ে চলচ্চিত্রটি। সুন্দরী এই ছবিতে দুটি গান গেয়েছিলেন যা হিট হয়েছিল। পরে তিনি চন্দ্রলেখা, সামসারাম, মুন্দ্রু পিল্লাইগাল, আভাইয়ার, ভ্যালিয়িন সেলভান, এঙ্গা ভিত্তু মহালক্ষ্মী, ভাঞ্জিকোত্তাই ভালবান, দেবাপিরাভি, নান কান্ডা সোরগাম, পাদিক্কাধা মেধাই, সিলাউদ্দারী নেগালহারান এবং পাডিক্কাধা থেইলাহারান সহ বিভিন্ন চলচ্চিত্রে অভিনয় করেন।
হোয়েলের মতবাদ
বৈজ্ঞানি হোয়েল ১৯৪৬ সালে বলেন যে, যুগ্ম নক্ষত্র দ্রুত তাপ বিকিরণ করে নিজস্ব সমস্ত হাইড্রোজেন নিঃশেষ করে ফেলে এবং প্রচন্ড বিস্ফোরন ঘটায়। এই মতমাদকে হোয়েলের মতবাদ বলে।
দোদুল্যমান মহাবিশ্ব তত্ত্ব
দোদুল্যমান মহাবিশ্ব তত্ত্ব হলো ১৯৩৪ সালে রিচার্ড টোলম্যান কর্তৃক প্রদত্ত মহাবিশ্বের চালচিত্র সংক্রান্ত একটি তত্ত্ব যেখানে বলা হয়েছে যে, মহাবিশ্ব হলো সৃষ্টি ও ধ্বংসের এক নিঃশেষ পরম্পরা। যদি মহাবিশ্বের অন্তর্গত পদার্থের ঘনত্ব যথেষ্ট(সংকট ঘনত্বের চেয়ে বেশি) হয় তাহলে মহাবিশ্বের বর্তমান সম্প্রসারণ সসীম ভবিষ্যতেই থেমে যাবে এবং শুরু হবে সংকোচণের পালা যার যবনিকাপাত ঘটবে বৃহৎ সংকোচনের(big crunch) মাধ্যমে। পরবর্তীতে হয়ত বৃহৎ বিস্ফোরণের মধ্য দিয়ে পুনরায় আরম্ভ হবে প্রসারণের পালা এবং এভাবেই নিরবিচ্ছন্নভাবে চলতে থাকবে মহাবিশ্বের সৃষ্টি ও ধ্বংসের চক্র।
তবে এই তত্ত্বটির ভবিষ্যদ্বাণী সম্পর্কে নিশ্চিত হতে মহাবিশ্বের ঘনত্ব ও এর অন্তর্গত ভরের সঠিক পরিমাণ নির্ণয় করতে হবে যা এখনো আমাদের আওতার বাইরে।
Oscillatory Universe
ছারছা
ছারছা (Chharchha) ভারতের ছত্তিসগড় রাজ্যের করিয়া জেলার একটি শহর।
জনসংখ্যার উপাত্ত
ভারতের ২০০১ সালের আদম শুমারি অনুসারে ছারছা শহরের জনসংখ্যা হল ১৫,৩৫২ জন। এর মধ্যে পুরুষ ৫৪% এবং নারী ৪৬%।
এখানে সাক্ষরতার হার ৬৯%। পুরুষদের মধ্যে সাক্ষরতার হার ৭৭% এবং নারীদের মধ্যে এই হার ৫৯%। সারা ভারতের সাক্ষরতার হার ৫৯.৫%, তার চাইতে ছারছা এর সাক্ষরতার হার বেশি।
এই শহরের জনসংখ্যার ১৩% হল ৬ বছর বা তার কম বয়সী।
টম রগিচ
টমাস পিটার রগিচ (Томас Петар Рогић, ; জন্ম: ১৬ ডিসেম্বর ১৯৯২) হলেন অস্ট্রেলিয়া একজন পেশাদার ফুটবলার, যিনি স্কটিশ প্রিমিয়ারশিপের ক্লাব সেল্টিক এবং অস্ট্রেলিয়ার হয়ে একজন আক্রমণাত্মক মধ্যমাঠের খেলোয়াড় হিসেবে খেলেন।
রগিচ অস্ট্রেলিয়ার ক্যানবেরায় জন্মগ্রহণ করেছেন। সিনিয়র পর্যায়ে এএনইউ এফসি এবং বেলকোনেন ইউনাইটেড-এর মতো ক্লাবে খেলার পূর্বে যুব পর্যায়ে তিনি টাগারানং ইউনাইটেড-এ খেলেছেন। ২০১১ সালে, একটি বিশ্ব প্রতিযোগিতা জয়ের পর, রগিচ নাইকি ফুটবল একাডেমীতে যোগদান করেন। অতঃপর ২০১২ সালে সেন্ট্রাল কোস্ট মেরিনার্সের সাথে চুক্তিবদ্ধ হওয়ার মাধ্যমে তিনি পুনরায় অস্ট্রেলিয়ায় ফিরে আসেন। কিন্তু সেখানে এক বছর থাকার পর তিনি স্কটিশ ক্লাব সেল্টিকে যোগদান করেন। তিনি এক বছরের জন্য এ লিগের দল মেলবোর্ন ভিক্টরিতে ধারে খেলেছেন।
আরফানা মল্লা
আরফানা মল্লা ( عرفانہ ملاح ) হলেন একজন পাকিস্তানি মানবাধিকার কর্মী, নারী অ্যাকশন ফোরামের নেত্রী এবং পাকিস্তানের সিন্ধু বিশ্ববিদ্যালয়ের রসায়ন বিভাগের সহযোগী অধ্যাপিকা।
শিক্ষা
আরফানা মল্লার পুরো নাম আরফানা বেগম। তিনি ১৯৯৯ সালে ইসলামাবাদের জামশোরোর কয়েদ-ই-আজম বিশ্ববিদ্যালয় থেকে রসায়নে স্নাতকোত্তর, ২০০২ সালে রসায়নে এম.ফিল ও ২০১২ সালে রসায়ন বিভাগে পিএইচডি করেছেন।
কর্মজীবন
আরফানা মল্লা পাকিস্তানের সিন্ধু প্রদেশের জামশোরের সিন্ধু বিশ্ববিদ্যালয়ের রসায়ন বিভাগের ড. এমএ কাজি ইনস্টিটিউটে সহযোগী অধ্যাপিকা হিসাবে দায়িত্ব পালন করছেন।
তিনি সিন্ধু বিশ্ববিদ্যালয় শিক্ষক সমিতির প্রাক্তন সভাপতি হিসাবে দায়িত্ব পালন করেছিলেন।
তিনি সিন্ধি ভাষায় কলামও লেখেন এবং গত দুই দশক ধরে বিভিন্ন টিভি চ্যানেলের বহু অনুষ্ঠানের সঞ্চালনা করেছেন।
মো. খুরশেদ আলম
'''মো. খুরশেদ আলম''' বাংলাদেশের পররাষ্ট্র মন্ত্রণালয়ের বর্তমান সচিব (মেরিটাইম অ্যাফেয়ার্স ইউনিট)। তিনি বাংলাদেশ নৌবাহিনীর সাবেক দুই তারকা অ্যাডমিরাল। তিনি কেন্দ্রীয় ভারত মহাসাগরের (IOCINDIO) জন্য IOC আঞ্চলিক কমিটির চেয়ারপারসনও। তিনি ইন্টারন্যাশনাল সিবেড অথরিটি (আইএসএ) কাউন্সিলের সভাপতি হিসেবেও দায়িত্ব পালন করেছেন। প্রতিবেশী দেশ মায়ানমার ও ভারতের সঙ্গে সমুদ্রসীমা বিরোধের শান্তিপূর্ণ সমাধানে গুরুত্বপূর্ণ ভূমিকার জন্য পররাষ্ট্র মন্ত্রণালয় আলমকে বঙ্গবন্ধু পদক ফর ডিপ্লোম্যাটিক এক্সিলেন্স ২০২০-এ ভূষিত করেছে।
৪র্থ জাতীয় চলচ্চিত্র পুরস্কার (বাংলাদেশ)
৪র্থ জাতীয় চলচ্চিত্র পুরস্কার তথ্য মন্ত্রণালয় কর্তৃক চলচ্চিত্রের বিভিন্ন ক্ষেত্রে বিশেষ অবদান রাখার জন্য প্রদত্ত ৪র্থ আয়োজন; যা ১৯৭৯ সালে দেওয়া হয়। ১৯৭৫ সাল থেকে প্রতি বছর এটি দেয়া হচ্ছে। সরকার কর্তৃক নিযুক্ত একটি জাতীয় প্যানেল বিজয়ীদের নির্বাচন করে থাকে।
এই বছর ১৭টি শাখায় পুরস্কার প্রদান করা হয়। ৩টি শাখায় কোন পুরস্কার দেয়া হয়নি। আমজাদ হোসেনের বিখ্যাত চলচ্চিত্র ‘গোলাপী এখন ট্রেনে’ সর্বোচ্চ ১০ টি শাখায় পুরস্কার লাভ করে। আমজাদ হোসেন এই ছবির জন্য ৫ টি পুরস্কার অর্জন করেন। ১০ সেপ্টেম্বর, ১৯৭৯ সালে পুরস্কার ঘোষণা করা হয়। ১৪ নভেম্বর, ১৯৭৯ রাষ্ট্রপতি জিয়াউর রহমান উপ-রাষ্ট্রপতি ভবনে আয়োজিত এক অনুষ্ঠানের মাধ্যমে ১৯৭৮ সালের জাতীয় চলচ্চিত্র পুরস্কার বিতরণ করেন।
এ্যাঙ্গুইলায় ইসলাম
অ্যাঙ্গুইলা ক্যারিবীয় সাগরে অবস্থিত যু্ক্তরাজ্যের একটি বিদেশী অঞ্চল। ২০১৭ সালের পিউ রিসার্চ সেন্টারের তথ্যমতে, সেখানে প্রায় ১৭,০০০ জন লোক বসবাস করে এবং তাদের মধ্যে কমপক্ষে ১,০০০ জন লোক ইসলাম ধর্মের অনুসারী। অ্যাঙ্গুইলায় মূলত ব্রিটিশ উপনিবেশীয় আমলে আফ্রিকীয় বংশোদ্ভূত দাসদের মাধ্যমে ইসলামের আগমন ঘটে। ব্রিটিশরা তাদের বিভিন্ন আফ্রিকীয় উপনিবেশ থেকে অনেক লোককে কাজ করানোর জন্য দাস হিসেবে দ্বীপটিতে নিয়ে আসে। তাদের মাঝে কিছু মুসলমানও ছিল না। উপনিবেশ আমল শেষে অধিকাংশ নিজ নিজ দেশে চলে গেলেও কিছু সংখ্যক মানুষ সেখানে থেকে যায়। তাদের বংশধররা এবং পরবর্তীতে দ্বীপটিতে অভিবাসন গ্রহণ করা মুসলিমরাই বর্তমান অ্যাঙ্গুইলার মুসলিম জনসংখ্যা গঠন করেছে।
ইতিহাস
অ্যাঙ্গুইলা সর্বপ্রথম আমেরিন্ডিরীয় আদিবাসীরা বসতি স্থাপন করে। তাঁরা দক্ষিন আমেরিকা হতে সেখানে গিয়েছিল। ধারণা করা হয় যে, ১৪৯৩ সালে কলম্বাস  তার দ্বিতীয় সমুদ্রাভিযানের সময় এটি প্রথম দেখেন। এরপর ১৬৫০ সালের প্রথমার্ধে ইংরেজ অভিবাসী সেইন্ট কিটসের মাধ্যমে অ্যাঙ্গুইলায় প্রথম উপনিবেশ স্থাপিত হয়। ঐতিহাসিক হিসাব অনুসারে ১৬৫০ সালের প্রথমার্ধে ইংরেজ অভিবাসী সেইন্ট কিটস এর দ্বারা অ্যাংগুইলা প্রথম উপনিবেশিত হয়। ১৬৬৬ সালে সাময়িক সময়ের জন্য ফরাসিরা দ্বীপটির অধিগ্রহণ নিয়ে নেয় কিন্তু পরবর্তী বছরই ট্রিটি অফ ব্রেডা এর শর্তানুসারে ফ্রেঞ্চরা দ্বীপটিকে আবার ইংরেজ অধীনে ফিরিয়ে দেয়।
এরপর প্রথমদিকের ইউরোপীয় ঔপনিবেশিকরা তাঁদের সাথে আফ্রিকীয় দাসদের নিয়ে আসে। ১৬০০ সালের মাঝামাঝিতে সেনেগাল হতে ধরে নিয়ে আসা দাসেরা সেন্ট কিটসে বসবাস শুরু করে। ১৬৭২ সাল  পর্যন্ত নেভিস দ্বীপে আফ্রিকীয়দের একটি ঘাটি তৈরি হয়। আফ্রিকীয়দের অ্যাঙ্গুইলা আসার সময়কালে সেখান ভালোভাবে বসবাস করা খুবই কঠিনই ছিল। কাগজকলমের প্রমাণ অনুযায়ী ১৬৮৩ সালে সেখানে কমপক্ষে ১০০ দাস বাস করত এবং অনুমান করা হয় যে, তাদের মধ্য আফ্রিকা কিংবা পশ্চিম আফ্রিকা হতে ধরে নিয়ে আসা হয়েছিল।
ঔপনিবেশিক আমলে আফ্রিকা থেকে নিয়ে আসা সে সকল দাসদের মধ্যে মুসলিমরা বাধা সত্ত্বে নিজেদের ইসলামি পরিচয় বজায় রেখে চলেছিল। ধীরে ধীরে তাদের বংশধারা বৃদ্ধি পেতে থাকে। উপনিবেশ শেষে অনেকে নিজ দেশ বা অন্যত্র চলে গেলেও কিছু সংখ্যক সেখানে থেকে। এরপর ভারতীয় উপমহাদেশ থেকে কিছু মুসলমান সেখানে গিয়ে বসবাস শুরু করে। সবমিলিয়ে অ্যাঙ্গুইলায় বর্তমান ১,০০০ জনের মত মুসলমান বসবাস করে। সম্প্রতি দেশটিতে ইসলামি সংস্কৃতি কেন্দ্র ও মসজিদ খোলা হয়েছে।
মসজিদ
অ্যাঙ্গুইলায় আন নুর নামে একটি মসজিদ ও ইসলামিক সেন্টার আছে। এখানে নিয়মিত নামাজ ও জুমার নামাজের আয়োজন করা হয়। এছাড়া সাপ্তাহিক ধর্মীয় আলোচনাসহ ইসলাম ও মুসলমান নিয়ে বিভিন্ন প্রোগ্রামের আয়োজন করা হয়। ফেসবুকে "Islamic Center of Anguilla- Masjid An Nur" নামে একটি পেইজও রয়েছে। সেখানে ইসলামিক সেন্টার ও মসজিদে অনুষ্ঠিত সকল প্রোগ্রামের সরাসরি সম্প্রচার করা হয়।
গাটওয়ালা বন্যপ্রাণী উদ্যান
গাটওয়ালা বন্যপ্রাণী উদ্যান পাকিস্তানের পাঞ্জাবের ফয়সালাবাদের গাটওয়ালা শহরে অবস্থিত একটি বন্যপ্রাণী উদ্যান, উদ্ভিদ উদ্যান এবং প্রজনন কেন্দ্র। এটি খুরিয়ানওয়ালার কাছে এবং লাহোর চিড়িয়াখানা থেকে ১৪০ কিলোমিটার (৮৭ মাইল) দূরে অবস্থিত।
এটি ফয়সালাবাদের বৃহত্তম উদ্যান। গাটওয়ালা অরণ্য উদ্যান ১০০ কিলোমিটার২ এর একটি বিশাল প্রাঙ্গণ যাতে পাকিস্তান সরকারের বন মন্ত্রণালয়ের বন এলাকা, উদ্যান, হ্রদ এবং প্রশাসনিক ভবন রয়েছে। এটি শিখুপুরা রোড/লাহোর রোডে অবস্থিত, ক্লক টাওয়ার থেকে এর দূরত্ব প্রায় ২০ কিলোমিটার। এটি ফয়সালাবাদের আবাসিক এলাকার চরম সম্প্রসারণের ফলে, ফয়সালাবাদ মহানগরীর অনেক আবাসিক উপনিবেশ এবং শহরগুলোর পাশে অবস্থিত।
গাটওয়ালা পার্কের প্রধান আকর্ষণ বিশাল সবুজ প্রাঙ্গণ যাতে শিশুদের জন্য কয়েকটি রাইড, পার্ক জুড়ে প্রবাহিত খাল, বাঁশ বন এলাকা, বড় বন এলাকা এবং দুটি হ্রদ রয়েছে। একটি হ্রদ নৌকা চালানোর জন্য ব্যবহার করা হয়, অন্যদিকে ওপর হ্রদটি অনেক কুমিরের আবাসস্থল। কুমির দিয়ে হ্রদের যথাযথ ঘেরাটোপ দূর থেকে কুমির দেখার জন্য একটি নিরাপদ এলাকা তৈরি করেছে।
ইতিহাস
যে জমিতে গাটওয়ালা বন্যপ্রানী উদ্যান অবস্থিত, সেটি পাঞ্জাব বন বিভাগের মালিকানাধীন। ১৯৮৫ সালে পাকিস্তানের তৎকালীন সরকার ফয়সালাবাদকে একটি বিভাগ ঘোষণা করে এবং অনেক উন্নয়ন প্রকল্প ঘোষণা করে। এই প্রকল্পগুলোর মধ্যে একটি ছিল গাটওয়ালার একটি বন্যপ্রাণী পার্কের উন্নয়ন। সামগ্রিক উন্নয়ন ৭ বছর সময় নেয় এবং বন্যপ্রাণী পার্কটি ১৯৯২ সালে সমস্ত সুবিধার বাস্তবায়নের মাধ্যমে সম্পন্ন হয়।
সুবিধা
গাটওয়ালা বন্যপ্রাণী উদ্যান ভ্রমণকে প্রকৃতির কাছাকাছি উপভোগ্য করে তুলতে অনেক সুবিধা দিয়ে সজ্জিত। নিম্নলিখিত বিনোদনমূলক কার্যক্রম গাটওয়ালা বন্যপ্রাণী উদ্যানে পাওয়া যায়।
প্রধান হ্রদ
এই হ্রদটি গাটওয়ালা বন্যপ্রাণী উদ্যানের উত্তর-পশ্চিম প্রান্তে অবস্থিত এবং প্রাকৃতিক হ্রদের একটি উত্তম উদাহরণ। হ্রদটি শ্যাওলা এবং টিউলিপ ফুল প্রদর্শন করে এবং এতে নৌকা চালানোও সম্ভব।
শিশুদের এলাকা
শিশুদের প্রধান আকর্ষণ উদ্যানের কেন্দ্রে অবস্থিত অঞ্চল যাতে অনেক রাইড রয়েছে, তবে, প্রাকৃতিক বন্যপ্রাণীদের আভা বজায় রাখতে কোনো ধরনের যান্ত্রিক রাইড ইনস্টল করা হয় নি।
বাঁশবাগান
গাটওয়ালা বন্যপ্রাণী উদ্যানের পূর্ব প্রান্তে প্রবাহিত স্রোতের পাশে বাঁশ বন অঞ্চল অবস্থিত। এর ঘনত্ব এবং শীতল ছায়ার কারণে গ্রীষ্মকালে এটি এক বিশেষ আকর্ষণ হয়ে উঠে।
উন্মুক্ত পার্ক
গাটওয়ালা বন্যপ্রাণী উদ্যানের দক্ষিণ প্রান্তটি অনেক ফুল এবং বিরল গাছ দিয়ে সজ্জিত একটি বিশাল উন্মুক্ত স্থল। বনভোজনের জন্য আসা বা শীতের মাসগুলোতে রোদ উপভোগ করার জন্য এই পার্কটি একটি প্রধান আকর্ষণ।
মিশেলস ভ্যাকসিন
মিশেলস ভ্যাকসিন মিশেল প্রতিরোধে কার্যকারি একটি ভ্যাকসিন । এক ডোজে নয় মাস বয়সি ৮৫% শিশুদের এবং ১২ মাসের অধিক বয়সী শিশুদের ৯৫% অনাক্রম্য হয়। প্রায়ই ঐসকল শিশু যাদের এক ডোজে অনাক্রম্য হয় না তাদের দ্বিতীয় ডোজে অনাক্রম্য হয়। যখন কোন জনগোষ্ঠীতে ৯৩% টিকাদান হয় সেখানে সাধারণত মিশেলসের প্রাদুর্ভাব হয় না; যাহোক, আবার তাদের প্রাদুর্ভাব হতে পারে যখন টিকাদানের পরিমাণ কমে যায়। টিকার কার্যকারিতা অনেক বছর স্থায়ী হয়। এটা পরিষ্কার নয় যদি এর কার্যকারিতা সময়ের সাথে কমে যায়। টিকা রোগ প্রতিরোধ করতে পারে যদি তা খোলার দুই দিনের মধ্যে দেওয়া হয়।
সুরক্ষা
টিকা সাধারাণত ঐগুলি সহ এইচআইভি সংক্রমণ হতে নিরাপদ। পার্শ্ব প্রতিক্রিয়া সাধারণত কম এবং স্বল্প মেয়াদী।  ইনজেকশনের জায়গায় ব্যাথা অথবা সামান্য জ্বর হতে পারে।  অ্যানাফাইলাক্সিস প্রতি একশত হাজার মানুষে একজনের মধ্যে পাওয়া যায় বলে নথিভুক্ত হয়েছে।  গুলেন - বেরী সিনড্রোম, অটিজম এবং প্রদাহজনক পেটের রোগের পরিমাণ বৃদ্ধি পেতে দেখা যায় না।
ফর্মুলেশন
এই টিকা এককভাবে অথবা রুবেলা টিকা, মাম্পস টিকা, এবং জলবসন্ত টিকা (এমএমআর টিকা এবং এমএমআরভি টিকার) সাথেও থাকতে পারে।  এই টিকা সকল ফর্মুলেশনে সমানভাবে ভাল কাজ করে।   যেখানে এই রোগটি সচরাচর হয়ে থাকে বিশ্ব স্বাস্থ্য সংস্থা  সেখানে ৯মাস বয়সী শিশুদের এই টিকা দেওয়ার সুপারিশ করে। ঐসব এলাকায় যেখানে এই রোগটি খুব বিরল সেখানে ১২মাস বয়সে এটি দেওয়া যুক্তিযুক্ত।  এটি একটি জীবন্ত টিকা।   এটা শুকনো পাউডার হিসেবে আসে যা চামড়ার সামান্য নিচে অথবা মাংসপেশীতে দেওয়ার পূর্বে ঝাঁকিয়ে মিশিয়ে নেওয়া প্রয়োজন।  ঐ টিকার কার্যকারীতা নিরুপণের জন্য রক্ত পরীক্ষার মাধ্যমে সিদ্ধান্ত নিতে হতে পারে।
ইতিহাস, সমাজ ও সংস্কৃতি
২০১৩ সালে বিশ্বের প্রায় ৮৫% শিশু এই টিকা নিয়েছে। ২০০৮ সালে কমপক্ষে ১৯২টি দেশে এই টিকা দুই ডোজ প্রদানের জন্য বলা হয়। এটা প্রথম ১৯৬৩ সালে প্রবর্তিত হয়। মিশেলস-মাম্পস-রুবেলা (এমএমআর)এর সংমিশ্রণ ১৯৭১ সালে প্রথম সহজলভ্য হয়। এমএমআরভি টিকা দেওয়ার জন্য ২০০৫ সালে জলবসন্ত টিকা এই তিনটির সাথে যোগ হয়।  বিশ্ব স্বাস্থ্য সংস্থার প্রয়োজনীয় ঔষধের তালিকায় অর্ন্তভুক্ত,  মূল  স্বাস্থ্য ব্যবস্থায় গুরুত্বপূর্ণ চিকিৎসা প্রয়োজন। এই টিকা ব্যয়বহুল নয়।
পরাণ (চলচ্চিত্র)
পটভূমি
'অনন্যা' পড়াশোনায় একেবারেই অমনোযোগী একটা মেয়ে। পরীক্ষায় নিয়মিত ফেল করা তার জন্য স্বাভাবিক ব্যাপার যেন। তাই বাবা বলে দেন, পরেরবার ফেল করলে বিয়ে দিয়ে দেবেন। অনন্যাকে বিরক্ত করে এলাকার বখাটে 'রোমান'। ডেইজি সরকারের ছত্রছায়ায় রোমান হয়ে উঠেছে এলাকার ত্রাস, পুলিশও তার গায়ে হাত দেয় না। পাশ করে মুখ দেখাতে অনন্যা বাধ্য হয় পরীক্ষায় রোমানের সাহায্য নিয়ে পাশ করতে। পরীক্ষায় পাশ করে রোমানের সাথে প্রেমে মশগুল হওয়া অনন্যার জীবনে কয়েক বছরেই ঘটে কিছু অপ্রত্যাশিত, হৃদয় বিদারক ঘটনা। সিনেমার শুরুতে আত্মহত্যার চেষ্টা করা অনন্যা একসময় পুলিশকে বলতে থাকে রোমানের সাথে জটিল এক সম্পর্কের গল্প যেখানে আছে অন্য আরেকজন, 'সিফাত'-এর উপস্থিতি।
প্রযোজনা
৩ সেপ্টেম্বর, ২০১৯-এ ছবিটির চিত্রধারণ শুরু হয়। ময়মনসিংহে এর চিত্রগ্রহণের কাজ হয়েছে। ১৮ দিন পর শুটিং শেষ হয়। ৯ জুলাই, ২০২২-এ ছবিটির পরিচালক ফেসবুক লাইভে ঘোষণা করেছিলেন যে অনন্যা নামের চরিত্রটি পরিচালকের প্রাক্তন প্রেমিকার নাম থেকে নেওয়া। ইউটিউবে ছবিটির টিজার দেখার পর দর্শকরা ধরে নিয়েছিলেন যে এটি রিফাত শরীফের হত্যাকাণ্ডের ওপর ভিত্তি করে তৈরি। যদিও পরিচালক স্বীকার করেছেন যে এটি সত্য ঘটনার উপর ভিত্তি করে, তবে তিনি বলেছিলেন যে ছবিটি তার হত্যার উপর ভিত্তি করে নির্মিত নয়। এর পোস্ট প্রোডাকশন ভারতে করা হয়েছে।
প্রচারণা
চলচ্চিত্রের ট্রেলার ইউটিউবে ২ ফেব্রুয়ারী, ২০২০ এ প্রকাশিত হয়েছিল যা একটি ইতিবাচক প্রতিক্রিয়া পায়। চলচ্চিত্রটির একটি গান ২৭ জুন, ২০২২-এ প্রকাশিত হয়।
মুক্তি
চলচ্চিত্রটি ২০১৯ সালে মুক্তি পাওয়ার কথা ছিল। তারপরে এটির মুক্তির তারিখ ২০২০-এর জুলাই মাসে নির্ধারণ করা হয়। এরপর ২০২১ সালের ১৪ ফেব্রুয়ারি ছবিটি মুক্তি পাওয়ার কথা থাকলেও তা অনিশ্চিত হয়ে পড়ে। সেন্সরশিপ সমস্যা ও কোভিড-১৯ মহামারীর কারণে ছবিটির মুক্তি অনিশ্চিত হয়ে পড়ে। ৪ জুলাই, ২০২২-এ জানা যায় যে সেন্সর বোর্ড ছবিটির মুক্তির অনুমতি দেওয়ার সিদ্ধান্ত নিয়েছে। ১০ জুলাই, ২০২২-এ ছবিটি ১১টি প্রেক্ষাগৃহে মুক্তি পায়।
ঙ্গাগ-দ্বাং-ছোস-গ্রাগ্স (আটান্নতম গানদেন ত্রিপা)
ঙ্গাগ-দ্বাং-ছোস-গ্রাগ্স (১৭০৭-১৭৭৮) তিব্বতী বৌদ্ধধর্মের দ্গে-লুগ্স ধর্মসম্প্রদায়ের দ্গা'-ল্দান বৌদ্ধবিহারের আটান্নতম দ্গা'-ল্দান-খ্রি-পা বা প্রধান ছিলেন।
জাপান
জাপান (日本, ঞ়িপ্পোঙ়্ বা ঞ়িহোঙ়্; পুরো নাম 日本国  বা ঞ়িহোঙ়্-কোকু, "জাপান রাষ্ট্র") হল পূর্ব এশিয়ার একটি দ্বীপ রাষ্ট্র। এই দেশটি প্রশান্ত মহাসাগরের বুকে জাপান সাগর, পূর্ব চীন সাগর, চীন, উত্তর কোরিয়া, দক্ষিণ কোরিয়া ও রাশিয়ার পূর্ব দিকে উত্তরে ওখোৎস্ক সাগর থেকে দক্ষিণ পূর্ব চীন সাগর ও তাইওয়ান পর্যন্ত প্রসারিত। যে কাঞ্জি অনুসারে জাপানের নামটি এসেছে, সেটির অর্থ "সূর্য উৎস"। জাপানকে প্রায়শই "উদীয়মান সূর্যের দেশ" বলে অভিহিত করা হয়।
জাপান একটি যৌগিক আগ্নেয়গিরীয় দ্বীপমালা। এই দ্বীপমালাটি ৬,৮৫২টি দ্বীপ নিয়ে গঠিত। জাপানের বৃহত্তম চারটি দ্বীপ হল হোনশু, হোক্কাইদো, ক্যুশু ও শিকোকু। এই চারটি দ্বীপ জাপানের মোট ভূখণ্ডের ৯৭% এলাকা নিয়ে গঠিত। জাপানের জনসংখ্যা ১২৬ মিলিয়ন। জনসংখ্যার হিসেবে এটি বিশ্বের ১০ম বৃহত্তম রাষ্ট্র। জাপানের রাজধানী টোকিও শহরের জনসংখ্যা প্রায় ৯.১ মিলিয়ন। এই শহরটি অর্থনৈতিক সহযোগিতা ও উন্নয়ন সংস্থার ২য় বৃহত্তম মূল শহর। টোকিও ও পার্শ্ববর্তী বিভিন্ন রাজ্য নিয়ে গঠিত বৃহত্তর টোকিও অঞ্চলের জনসংখ্যা ৩৫ মিলিয়নেরও বেশি। এটি বিশ্বের বৃহত্তম মহানগরীয় অর্থনীতি।
পুরাতাত্ত্বিক গবেষণার ফলে জানা গিয়েছে যে উচ্চ প্যালিওলিথিক যুগেও জাপানে জনবসতির অস্তিত্ব ছিল। জাপানের প্রথম লিখিত উল্লেখ পাওয়া যায় খ্রিস্টীয় ১ম শতাব্দীতে রচিত চীনা ইতিহাস গ্রন্থগুলিতে। জাপানের ইতিহাসে অন্যান্য বিভিন্ন অঞ্চলের প্রভাব দেখা যায়। এই দেশের ইতিহাসে প্রথমে চীনা সাম্রাজ্যের প্রভাব পড়েছিল। তারপর একটি বিচ্ছিন্নতার যুগ কাটিয়ে এই দেশের ইতিহাসে পড়ে পশ্চিম ইউরোপের প্রভাব। ১২শ শতাব্দী থেকে ১৮৬৮ সাল পর্যন্ত শোগুন নামের সামরিক সামন্ত-শাসকরা সম্রাট উপাধিতে জাপান শাসন করেছিলেন। ১৭শ শতাব্দীর প্রথম ভাগে জাপান এক দীর্ঘ বিচ্ছিন্নতার পর্যায়ে প্রবেশ করে। ১৮৫৩ সালে মার্কিন যুক্তরাষ্ট্রের নৌবাহিনী পাশ্চাত্যের সামনে জাপানকে খুলে দেওয়ার জন্য চাপ দিলে সেই বিচ্ছিন্নতার যুগের অবসান ঘটে। প্রায় দুই দশক আভ্যন্তরিণ বিবাদ ও বিদ্রোহ চলার পর ১৮৬৮ সালে মেইজি সম্রাট রাষ্ট্রপ্রধান হিসেবে পুনঃপ্রতিষ্ঠিত হন এবং জাপান সাম্রাজ্য ঘোষিত হয়। এই সাম্রাজ্যে সম্রাট জাতির দিব্য প্রতীকের সম্মান পান। ১৯শ শতাব্দীর শেষভাগে এবং ২০শ শতাব্দীর প্রথম ভাগে জাপান প্রথম চীন-জাপান যুদ্ধ, রুশ-জাপান যুদ্ধ ও প্রথম বিশ্বযুদ্ধে জয়লাভ করে। এই ক্রমবর্ধমান সামরিক যুগে জাপান নিজ সাম্রাজ্যের পরিধি বিস্তৃত করে। ১৯৩৭ সালের দ্বিতীয় চীন-জাপান যুদ্ধ ১৯৪১ সালের দ্বিতীয় বিশ্বযুদ্ধের একটি বর্ধিত অংশে পরিণত হয়। ১৯৪৫ সালে জাপানের হিরোশিমা ও নাগাসাকিতে পারমাণবিক বোমা বিস্ফোরণের পর দ্বিতীয় বিশ্বযুদ্ধ শেষ হয়। ১৯৪৭ সালে সংশোধিত সংবিধান গ্রহণের পর জাপান একটি এককেন্দ্রিক সাংবিধানিক রাজতন্ত্রে পরিণত হয়। এই ব্যবস্থায় সম্রাটের পাশাপাশি কোক্কাই নামে একটি নির্বাচিত আইনসভাও গঠিত হয়।
জাপান জাতিসংঘ, জি-৭, জি৮ ও জি২০ গোষ্ঠীগুলির সদস্য। এই রাষ্ট্রটি একটি মহাশক্তিধর রাষ্ট্র। নামমাত্র মোট আভ্যন্তরিণ উৎপাদন অনুযায়ী জাপান বিশ্বের ৩য়-বৃহত্তম অর্থনীতি এবং ক্রয়ক্ষমতার সাম্য অনুযায়ী ৪র্থ-বৃহত্তম অর্থনীতি। এছাড়া জাপান বিশ্বের ৫ম-বৃহত্তম রফতানিকারক এবং ৫ম বৃহত্তম আমদানিকারক রাষ্ট্র। সরকারিভাবে জাপান যুদ্ধ ঘোষনার অধিকার বর্জন করলেও এই দেশটি একটি আধুনিক সামরিক বাহিনী রেখেছে। এদেশের সামরিক বাজেট বিশ্বের ৮ম বৃহত্তম সামরিক বাজেট। অবশ্য জাপানের সামরিক বাহিনীর কাজ হল আত্মরক্ষা ও শান্তিরক্ষা। জাপান একটি উন্নত দেশ। এখানে জীবনযাত্রার মান ও মানব উন্নয়ন সূচক উচ্চ। সারা বিশ্বের মধ্যে এই দেশে গড় আয়ু সর্বাধিক এবং শিশু মৃত্যুর হার তৃতীয় সর্বনিম্ন।  দেশীয় তরবার সূচকে জাপানের স্থান প্রথম। বিশ্বশান্তি সূচকে এই রাষ্ট্রের স্থান সর্বোচ্চ।
নাম-ব্যুৎপত্তি
ইংরেজি শব্দ জাপান শব্দটি সম্ভবত এসেছে জাপানি নাম নিহন-এর (日本) আদি মান্ডারিন চীনা বা উ চীনা উচ্চারণ থেকে। জাপানি ভাষায় এই শব্দটির উচ্চারণ নিপ্পন বা নিহন । জাপানি জাতি নিজেদের বলে নিহনজিন (日本人) এবং নিজেদের ভাষাকে বলে নিহঙ্গ (日本語)।
মেইজি পুনঃপ্রতিষ্ঠা থেকে দ্বিতীয় বিশ্বযুদ্ধের শেষ পর্যন্ত জাপানের পোষাকি নাম ছিল দাই নিপ্পন তেইকোকু (大日本帝國) বা মহান জাপান সাম্রাজ্য। বর্তমানে নিপ্পন-কোকু বা নিহন-কোকু (日本国) নামদুটি রাষ্ট্রের পোষাকি নাম হিসেবে ব্যবহৃত হয়। জাপানের মতো যেসব দেশগুলির পোষাকি নামে কোনো বর্ণনাত্মক অভিধা যুক্ত নেই, সেগুলিকেই কোকু (国)(অর্থাৎ, দেশ, জাতি বা রাষ্ট্র) শব্দ দ্বারা অভিহিত করা হয়।
জাপানের ইংরেজি নামটি প্রাচীন বাণিজ্যপথ ধরে পাশ্চাত্যে পৌঁছেছিল। প্রাচীন মান্ডারিন বা সম্ভবত আদি ওয়ু চীনা ভাষায় জাপান শব্দের যে উচ্চারণটি (吳語) মার্কো পোলো নথিভুক্ত করেছিলেন, সেটি হল সিপ্যাঙ্গু (Cipangu)। ওয়ু ভাষার একটি উপভাষা আধুনিক শাংহাইনিজে জাপান নামের অক্ষরগুলির (日本) উচ্চারণ যেপ্পেন । প্রাচীন মালয় ভাষায় জাপান শব্দটি হয়েছে জেপ্যাং। এই শব্দটি একটি দক্ষিণ উপকূলীয় চীনা উপভাষা থেকে গৃহীত হয়েছে। উক্ত উপভাষাটি হল সম্ভবত ফুকিয়েনীয় বা নিংপো। ১৬শ শতাব্দীতে মালাক্কায় মালয় শব্দটির সঙ্গে প্রথমে পর্তুগিজ বণিকরা পরিচিত হন। তারাই এই শব্দটি প্রথম ইউরোপে নিয়ে আসেন। ইংরেজি ভাষায় এই শব্দটির একটি পুরনো উল্লেখ পাওয়া যায় ১৫৬৫ সালে লেখা একটি চিঠিতে। সেই চিঠিতে এই শব্দটির বানান ছিল জিয়াপান (Giapan)।
প্রাগৈতিহাসিক যুগ ও প্রাচীন যুগ
আনুমানিক খ্রিস্টপূর্ব ৩০,০০০ অব্দের একটি পুরনো প্রস্তরযুগীয় সংস্কৃতি জাপানি দ্বীপমালায় প্রথম মানব জনবসতি গড়ে তুলেছিল বলে জানা গিয়েছে। এরপর খ্রিস্টপূর্ব ১৪,০০০ অব্দ নাগাদ (জামোন যুগের শুরুতে) মধ্য প্রস্তরযুগ থেকে নব্য প্রস্তরযুগের মধ্যবর্তী সময়ে একটি সেমি-সেড্যানটারি শিকারী-সংগ্রাহক সংস্কৃতি গড়ে ওঠে। এদের মধ্যে সমসাময়িক কালের আইনু জাতি ও ইয়ামাতো জাতির পূর্বপুরুষেরাও ছিলেন। এই মানুষেরা গুহায় বাস করত এবং এদের জীবিকা ছিল মৌলিক কৃষিকাজ। এই যুগে নির্মিত চিত্রিত মাটির পাত্রগুলি বিশ্বের প্রাচীনতম অধুনা-বর্তমান মৃৎশিল্পের কয়েকটি নিদর্শন। খ্রিস্টপূর্ব ৩০০ অব্দ নাগাদ ইয়ায়োই জাতি জাপানি দ্বীপপুঞ্জে প্রবেশ করে জোমনদের সঙ্গে মিশে যেতে শুরু করে। খ্রিস্টপূর্ব ৫০০ অব্দ নাগাদ শুরু হওয়া ইয়ায়োই যুগে ভিজে-চাল উৎপাদন, মৃৎশিল্পের একটি নতিন ধারার বিকাশ, এবং কোরিয়া ও চীনের অনুসরণে ধাতুবিদ্যার চর্চা শুরু হয়।
চীনা বুক অফ হান-এ প্রথম জাপানের লিখিত ইতিহাস পাওয়া যায়। তিন রাজ্যের নথি অনুযায়ী, খ্রিস্টীয় ৩য় শতাব্দীর জাপান দ্বীপমালার সবচেয়ে শক্তিশালী রাজ্যটির নাম ছিল ইয়ামাতাই-কোকু। কোরিয়ার বায়েকজে থেজে জাপানে প্রথম বৌদ্ধধর্মের আগমন ঘটেছিল। তবে জাপানি বৌদ্ধধর্মের পরবর্তীকালীন বিকাশ ঘটেছিল প্রধানত চীনা প্রভাবে। প্রথম দিকে জাপানে বৌদ্ধধর্ম বাধাপ্রাপ্ত হলেও, পরে এই ধর্ম জাপানের শাসকশ্রেণির পৃষ্ঠপোষকতা লাভ করে এবং অসুকা যুগে (৫৯২-৭১০ খ্রিষ্টাব্দ) সর্বত্র মান্যতা পায়।
৮ম শতাব্দীর নারা যুগে (৭১০-৭৮৪) জাপানে শক্তিশালী রাষ্ট্রের উদ্ভব ঘটে। এই সময় রাষ্ট্রশক্তির কেন্দ্র ছিল হেইজো-ক্যো-র রাজসভা (আধুনিক নারা)। নারা পর্যায়ে জাপানি সাহিত্যের বিকাশ ঘটতে শুরু করে। এই যুগেই বৌদ্ধধর্ম-অনুপ্রাণিত শিল্পকলা ও স্থাপত্যেরও বিকাশ ঘটতে শুরু করেছিল। ৭৩৫-৭৩৭ খ্রিষ্টাব্দের বসন্তরোগ মহামারীতে সম্ভবত জাপানের এক-তৃতীয়াংশ অধিবাসীর মৃত্যু ঘটে। ৭৮৪ সালে সম্রাট [[কাম্মু নারা থেকে নাগাওকা-ক্যো-তে রাজধানী সরিয়ে আনেন। এরপর ৭৯৪ সালে হেইয়ান-ক্যো-তে (আধুনিক ক্যোটো) রাজধানী অপসারিত হয়।
হেইয়ান যুগ থেকেই প্রধানত দুটি প্রধান সম্প্রদায়ের (সাইচোর টেন্ডাই ও কুকাইয়ের শিংগন) মাধ্যমে বৌদ্ধধর্ম ছড়িয়ে পড়তে থাকে। ১১শ শতাব্দীর শেষার্ধ্বে পিওর ল্যান্ড বৌদ্ধধর্ম (জোদ-শু, জোদ-শিংশু) খুবই জনপ্রিয়তা অর্জন করেছিল।
সামন্ত যুগ
জাপানের সামন্ত যুগে যোদ্ধা সামুরাইদের উত্থান ঘটেছিল শাসকশ্রেণি হিসেবে। ১১৮৫ খ্রিস্টাব্দে গেনপাইয়ের যুদ্ধে তাইরা গোষ্ঠীর পরাজয়ের পরে (হেইকে উপাখ্যান নামক মহাকাব্যে যে যুদ্ধের কথা উল্লিখিত হয়েছে) সামুরাই মিনামোতো নো ইয়োরিতোমো শোগুন নিযুক্ত হন এবং কামাকুরায় শাসনকেন্দ্র প্রতিষ্ঠা করেন। তাঁর মৃত্যুর পর শোগুন পদে অন্তর্বর্তীকালীন রাজশক্তি হিসেবে হোজো গোষ্ঠী ক্ষমতায় আসে। কামাকুরা যুগে (১১৮৫-১৩৩৩) চীন থেকে বৌদ্ধধর্মের জেন শাখা জাপানে পরিচিতি লাভ করে। সামুরাই শ্রেণির মধ্যে এই ধর্মমত জনপ্রিয়তা লাভ করেছিল। .১২৭৪ ও ১২৮১ খ্রিস্টাব্দে কামাকুরা শোগুনতন্ত্র জাপানে মোঙ্গল আক্রমণকে প্রতিহত করেছিল। কিন্তু পরে এই শোগুনতন্ত্রের অবসান ঘটে সম্রাট গো-দাউগোর হাতে। খ্রিস্টাব্দে আশিকাগা তাকাউজির হাতে দাইগো নিজে পরাজিত হন।
আশিকাগা তাকাউজি ক্যোটোর মুরোমাচিতে শোগুনতন্ত্র প্রতিষ্ঠা করেছিলেন। এই সময় থেকে মুরোমাচি যুগ (১৩৩৬-১৫৭৩) শুরু হয়। আশিকাগা শোগুনতন্ত্র আশিকাগা ইয়োশিমিৎসুর যুগে গৌরব অর্জন করে। এই সময় জেন বৌদ্ধধর্ম-ভিত্তিক সংস্কৃতি (মিয়াবি শিল্পকলা) বিকাশ লাভ করে। এরপরই হিগাশিয়ামা সংস্কৃতির বিবর্তন শুরু হয় এবং ১৬শ শতাব্দী পর্যন্ত সেই সংস্কৃতির গৌরবময় যুগ অব্যাহত থাকে। অন্যদিকে পরবর্তীকালের আশিকাগা শোগুনতন্ত্র সামন্ত্রতান্ত্রিক যোদ্ধা-সেনাপতিদের (দাইম্যো) নিয়ন্ত্রণ করতে অসমর্থ হয়। এর ফলে ১৪৬৭ খ্রিস্টাব্দে একটি গৃহযুদ্ধ (ওনিন যুদ্ধ) বেধে যায়। এর যুদ্ধের ফলে শতাব্দী-দীর্ঘ সেনগোকু যুগের ("যুযুধান রাষ্ট্রসমূহ") সূত্রপাত ঘটে।
তোকুগাওয়া ইয়েয়াসু হিদেয়োশির পুত্রের অন্তর্বর্তীকালীন রাজশক্তি হিসেবে দেশ শাসন করেন। তিনি তাঁর পদ ব্যবহার করে রাজনৈতিক ও সামরিক সমর্থন যোগাড় করেন। যুদ্ধ ঘোষিত হলে তিনি ১৬০০ খ্রিস্টাব্দে সেকিগাহারার যুদ্ধে বিরুদ্ধ গোষ্ঠীগুলিকে পরাজিত করেন। ১৬০৩ খ্রিস্টাব্দে ইয়েয়াসু শোগুন নির্বাচিত হন এবং এদোতে (বর্তমান টোকিও) তোকুগাওয়া শোগুনতন্ত্র প্রতিষ্ঠা করেন। তোকুগাওয়া শোগুনতন্ত্র যে কয়েকটি পদক্ষেপ গ্রহণ করেছিল তার মধ্যে অন্যতম হল বুকে শোহাত্তো। এটি ছিল স্বশাসিত দাইম্যো নিয়ন্ত্রণের একটি বিধিব্যবস্থা। এবং ১৬৩৯ খ্রিস্টাব্দে বিচ্ছিন্নতাবাদী সাকোকু ("বদ্ধ দেশ") নীতিও এই সময় গৃহীত হয়। এই নীতির ফলে আড়াই শতাব্দীকাল দেশ রাজনৈতিকভাবে ঐক্যবদ্ধ ছিল। এই ঐক্যবদ্ধ যুগের নাম ছিল এদো যুগ (১৬০৩-১৮৬৮)। রানগাকু নামে পরিচিত পাশ্চাত্য বিজ্ঞান চর্চা নাগাসাকির দেজিমার ডাচ একালাগুলির সঙ্গে সম্পর্কের সূত্রে চলতে থাকে। এছাড়া এদো যুগে কোকুগাকু ("জাতীয় বিদ্যা") নামে জাপানি-কর্তৃক জাপানচর্চার সূত্রপাত ঘটেছিল।
আধুনিক যুগ
১৮৫৪ সালের ৩১ মার্চ কমোডোর ম্যাথিউ পেরি ও মার্কিন যুক্তরাষ্ট্র নৌবাহিনীর "ব্ল্যাক শিপস" কানাগাওয়া সম্মেলনে জাপানকে বহির্বিশ্বের কাছে দ্বার উন্মুক্ত করতে বাধ্য করে। বাকুমাৎসু যুগের পাশ্চাত্য দেশগুলির সঙ্গে পরবর্তী অনুরূপ চুক্তিগুলির ফলে দেশে অর্থনৈতিক ও রাজনৈতিক সঙ্কট দেখা দেয়। শোগুনের পদত্যাগের ফলে বোশিন যুদ্ধ শুরু হয় এবং সম্রাটের অধীনে নামমাত্র ঐক্যবদ্ধ (মেইজি পুনর্গঠন) কেন্দ্রীভূত রাষ্ট্র গঠিত হয়।
পাশ্চাত্য রাজনৈতিক, বিচারবিভাগীয় ও সামরিক ধারণাগুলিকে গ্রহণ করে ক্যাবিনেট প্রিভি কাউন্সিল গঠন করে, মেইজি সংবিধান প্রবর্তিত হয় এবং সাম্রাজ্যের ডায়েট সংগঠিত হয়। মেইজি পুনঃস্থাপনা জাপান সাম্রাজ্যকে একটি শিল্পায়িত বিশ্বশক্তিতে পরিণত করে। অঞ্চল ও প্রভাব বিস্তারের লক্ষ্যে এর পর থেকে জাপান সামরিক সংঘর্ষে জড়িয়ে পড়তে থাকে। প্রথম চীন-জাপান যুদ্ধ (১৮৯৪-১৮৯৫) ও রাশিয়া-জাপান যুদ্ধে (১৯০৪-১৯০৫) জয়লাভের পর জাপান তাইওয়ান, কোরিয়া ও শাখালিনের দক্ষিণাঞ্চল নিজ অধিকারভুক্ত করে। ১৮৭৩ সালে জাপানের জনসংখ্যা ছিল ৩৫ মিলিয়ন। এই জনসংখ্যা ১৯৩৫ সালে বেড়ে হয় ৭০ মিলিয়ন।
২০শ শতাব্দীর প্রথম দিকটি ছিল সংক্ষিপ্ত তাইশো গণতন্ত্রের যুগ। এই সময় জাপানের ক্রমবর্ধমান সম্প্রসারণবাদ ও সমরমনস্কতা কিছুটা হ্রাস পেয়েছিল। প্রথম বিশ্বযুদ্ধের সময় বিজয়ী মিত্রশক্তি হিসেবে জাপান নিজের প্রভাব ও আঞ্চলিক কর্তৃত্ব বৃদ্ধি করতে সক্ষম হয়। ১৯৩১ সালে জাপান সম্প্রসারণ নীতি গ্রহণ করে মাঞ্চুরিয়া দখল করে। জাপান-কর্তৃক মাঞ্চুরিয়া অধিকার আন্তর্জাতিক মহলে নিন্দিত হলে দুই বছর পর জাপান লিগ অফ নেশনস থেকে পদত্যাগ করে। ১৯৩৬ সালে জাপান নাৎসি জার্মানির সঙ্গে অ্যান্টি-কমিনটার্ন চুক্তি সাক্ষরিত করে। ১৯৪০ সালে ত্রিপাক্ষিক চুক্তির ফলে জাপান অক্ষশক্তির অন্তর্ভুক্ত হয়। ১৯৪১ সালে জাপান সোভিয়েত-জাপান নিরপেক্ষতা চুক্তি সাক্ষর করে। ১৯৩৭ সালে জাপান সাম্রাজ্য চীনের অন্যান্য অঞ্চলে আক্রমণ চালায়। এই ঘটনা চীন-জাপান যুদ্ধ (১৯৩৭-১৯৪৫) নামে পরিচিত। জাপান সাম্রাজ্যের সেনাবাহিনী সহজেই রাজধানী নানজিং দখল করে নেয় এবং নানকিং গণহত্যা চালায়। এরপর ১৯৪০ সালে জাপান সাম্রাজ্য ফরাসি ইন্দোচীন আক্রমণ করে। এই ঘটনার পরই মার্কিন যুক্তরাষ্ট্র জাপানের উপর একটি তেল নিষেধাজ্ঞা স্থাপন করে। ১৯৪১ সালের ৭ ও ৮ ডিসেম্বর জাপানি বাহিনী অতর্কিতে পার্ল হারবার আক্রমণ করে, মালয়, সিঙ্গাপুর ও হংকংয়ে ব্রিটিশ বাহিনীকে আক্রমণ করে এবং যুদ্ধ ঘোষণা করে দেয়। এর ফলে মার্কিন যুক্তরাষ্ট্র ও যুক্তরাজ্য প্রশান্ত মহাসাগরে দ্বিতীয় বিশ্বযুদ্ধের প্রাঙ্গনে প্রবেশ করে।  ১৯৪৫ সালে মাঞ্চুরিয়ায় সোভিয়েত আক্রমণ ও হিরোশিমা ও নাগাসাকিতে পারমাণবিক বোমা বিস্ফোরণের পর ১৫ অগস্ট জাপান নিঃশর্ত আত্মসমর্পণে রাজি হয়। এই যুদ্ধের ফলে জাপান ও বৃহত্তর পূর্ব এশীয় ভূ-সম্পদ ক্ষেত্রের লক্ষাধিক মানুষের প্রাণহানি ঘটে এবং জাপানের অধিকাংশ শিল্প ও পরিকাঠামো ধ্বংসপ্রাপ্ত হয়। মিত্রশক্তি (মার্কিন যুক্তরাষ্ট্রের নেতৃত্বে) লক্ষ লক্ষ জাপানি বংশোদ্ভুতকে উপনিবেশ ও এশিয়ার বিভিন্ন সামরিক ক্যাম্প থেকে স্বদেশে পাঠিয়ে দেয়। এর ফলে জাপান সাম্রাজ্য ধ্বংসপ্রাপ্ত হয় এবং জাপানি উপনিবেশগুলি স্বাধীনতা অর্জন করে। ১৯৪৬ সালের ৩ মে কয়েক জন যুদ্ধাপরাধে অভিযুক্ত জাপানি সেনা আধিকারিকের বিচারের জন্য মিত্রশক্তি দূরপ্রাচ্য আন্তর্জাতিক সামরিক ট্রাইব্যুনালের আয়োজন করে। ব্যাক্টেরিওলজিক্যাল রিসার্চ ইউনিট ও সম্রাটের পরিবার যুদ্ধাপরাধে অভিযুক্ত হলেও, মিত্রশক্তির সুপ্রিম কম্যান্ডার কর্তৃক তাঁরা বিচার থেকে অব্যাহতি পান।
১৯৪৭ সালে জাপান একটি নতুন সংবিধান গ্রহণ করে। এই সংবিধানে উদারনৈতিক গণতান্ত্রিক ব্যবস্থার উপর জোর দেওয়া হয়। ১৯৫২সালের সান ফ্রান্সিসকোর চুক্তি বলে জাপানে মিত্রশক্তির অধিকার সমাপ্ত হয়। ১৯৫৬ সালে জাপান রাষ্ট্রসংঘের সদস্যপদ লাভ করে। এরপর জাপানে দ্রুত অর্থনৈতিক উন্নতি ঘটতে থাকে। জাপানে বিশ্বের দ্বিতীয়-বৃহত্তম অর্থনৈতিক শক্তিতে পরিণত হয়। ১৯৯০-এর দশকের মধ্যভাগে জাপান কিছুকালের জন্য অর্থনৈতিক সঙ্কটের সম্মুখীন হয়েছিল। কিন্তু ২১শ শতাব্দীর প্রথম ভাগেই আবার জাপানে স্বাভাবিক আর্থিক বিকাশ ঘটতে শুরু করে। ২০১১ সালের ১১ মার্চ জাপানে নথিবদ্ধ ইতিহাসের সর্বাপেক্ষা শক্তিশালী ভূমিকম্পের ঘটনাটি ঘটে। এর ফলে ফুকুশিমা দাইইচি পারমাণবিক দুর্ঘটনা ঘটে। এই দুর্ঘটনা পারমাণবিক শক্তির ইতিহাসে সবচেয়ে খারাপ দুর্ঘটনাগুলির অন্যতম।
সরকার ও রাজনীতি
জাপান একটি সাংবিধানিক রাজতন্ত্র। এখানে সম্রাটের ক্ষমতা অত্যন্ত সীমিত। আনুষ্ঠানিক রাষ্ট্রপ্রধান হিসেবে সংবিধান তাকে "রাষ্ট্র ও জনগণের ঐক্যের প্রতীক" হিসেবে চিহ্নিত করেছে। প্রকৃত ক্ষমতা প্রধানত প্রধানমন্ত্রী ও ডায়েটের অন্যান্য নির্বাচিত সদস্যদের হাতে ন্যস্ত থাকে। দেশের সার্বভৌমত্ব জাপানি জাতির হাতে ন্যস্ত। জাপানের বর্তমান সম্রাট হলেন নারুহিতো। যুবরাজ ফুমিহিতো তার পরে চ্র্যিসানথেমাম সিংহাসনের দাবিদার।
জাপানের আইনবিভাগ হল ন্যাশনাল ডায়েট। এটি টোকিওর চিয়োদায় অবস্থিত। ডায়েট একটি দ্বিকক্ষীয় আইনসভা। হাউস অফ রিপ্রেজেন্টেটিভস কক্ষটি ৪৮০ সদস্যবিশিষ্ট। এই কক্ষের সদস্যরা জনগণের ভোটে নির্বাচিত হন। এই কক্ষের মেয়াদ চার বছর বা ভেঙে না দেওয়া পর্যন্ত। অপর কক্ষ হাউস অফ কাউন্সিলরসের সদস্য সংখ্যা ২৪২। এই কক্ষের সদস্যরা জনগণের ভোটে ছয় বছরের জন্য নির্বাচিত হন। দেশের ২০ বছর বা তার বেশি বয়স্ক নাগরিকদের সার্বজনীন ভোটাধিকার স্বীকৃত। সকল নির্বাচন গোপন ব্যালটে হয়। সামাজিক উদারনৈতিক ডেমোক্রেটিক পার্টি অফ জাপান ও রক্ষণশীল লিবারেল ডেমোক্রেটিক পার্টি (এলডিপি) ডায়েটের প্রধান দুই দল। ১৯৫৫ সাল থেকে এলডিপি নিরবচ্ছিন্ন নির্বাচনী সাফল্য অর্জন করে আসছে (১৯৯৩ থেকে ১৯৯৪ সাল পর্যন্ত ১১ মাস এবং ২০০৯ থেকে ২০১২ সাল ব্যতিরেকে)। নিম্নকক্ষে এই দলের সদস্য সংখ্যা ২৯৪ এবং উচ্চ কক্ষে এর সদস্য সংখ্যা ৮৩।
জাপানের প্রধানমন্ত্রীকে সম্রাট নিযুক্ত করলেও দেশের সংবিধানে বলা হয়েছে, যাঁকে ডায়েট মনোনীত করবে, সম্রাট কেবল তাকেই প্রধানমন্ত্রী হিসেবে নির্বাচিত করতে পারবেন।
অতীতে চীনা আইন দ্বারা প্রভাবিত হলেও এদো যুগে কুজিকাতা ওসাদামেগাকি প্রভৃতি গ্রন্থের মাধ্যমে জাপানি আইন ব্যবস্থা স্বতন্ত্রভাবে বিকশিত হয়ে ওঠে। যদিও ১৯শ শতাব্দীর শেষভাগ থেকে জাপানের বিচার ব্যবস্থা ইউরোপের (প্রধানত জার্মানির) ফৌজদারি আইনের ভিত্তিতে গড়ে ওঠে। উদাহরণ স্বরূপ, ১৮৯৬ সালে জাপান সরকার জার্মান বুরগারলিকস গেসেজবাচ-এর ভিত্তিতে ফৌজদারি বিধি প্রবর্তন করেন, যা দ্বিতীয় বিশ্বযুদ্ধোত্তর সংস্কার পর্যন্ত প্রচলিত ছিল। সাংবিধানিক আইনের উৎস আইনসভা। এই আইনে সম্রাটের রাবার স্ট্যাম্প থাকে। সাংবিধানিক বিধি অনুসারে, ডায়েটে পাস হওয়া আইনকে সম্রাটের অনুমোদন পেতেই হবে। তবে পাস হওয়া আইনের বিরোধিতা করার ক্ষমতা সম্রাটকে দেওয়া হয়নি। জাপানের বিচার ব্যবস্থার চারটি মৌলিক স্তরে বিভক্ত: সুপ্রিম কোর্ট ও তিন স্তরের নিম্নবর্তী আদালত। জাপানের সাংবিধানিক আইনের মূল অংশটিকে বলা হয় সিক্স কোডস।
বৈদেশিক সম্পর্ক ও সামরিক বাহিনী
জাপান জি-৮, অ্যাপেক, ও আসেয়ান প্লাস থ্রির সদস্য। জাপান পূর্ব এশিয়া শীর্ষ সম্মেলনেও অংশগ্রহণ করে থাকে। ২০০৭ সালে অস্ট্রেলিয়া এবং ২০০৮ সালের অক্টোবর মাসে ভারতের সঙ্গে জাপান নিরাপত্তা চুক্তি সাক্ষর করেছে। জাপান অফিসিয়াল ডেভেলপমেন্ট অ্যাসিস্ট্যান্সের পঞ্চম বৃহত্তম দাতা। ২০১৪ সালে জাপান এতে ৯.২ বিলিয়ন মার্কিন ডলার দান করেছিল।
মার্কিন যুক্তরাষ্ট্রের সঙ্গে জাপানের ঘনিষ্ঠ অর্থনৈতিক ও সামরিক সম্পর্ক রয়েছে। মার্কিন যুক্তরাষ্ট্র-জাপান নিরাপত্তা জোট দেশের বিদেশনীতির মূল ভিত্তি হিসেবে কাজ করে। ১৯৫৬ সাল থেকে রাষ্ট্রসংঘের সদস্য হিসেবে জাপান মোট ২০ বছরের মেয়াদে রাষ্ট্রসংঘ নিরাপত্তা পরিষদের অস্থায়ী সদস্য। জি-৪ গোষ্ঠীর সদস্য জাপান এই পরিষদের স্থায়ী সদস্যপদের দাবিদার।
প্রতিবেশী রাষ্ট্রগুলির সঙ্গে বিশেষ বিশেষ অঞ্চলের অধিকার নিয়ে জাপানের বিবাদ রয়েছে। দক্ষিণ কুরিল দ্বীপপুঞ্জের দখল নিয়ে রাশিয়ার সঙ্গে, লিয়ানকোর্ট রকসের দখল নিয়ে দক্ষিণ কোরিয়ার সঙ্গে, সেনকাকু দ্বীপপুঞ্জের দখল নিয়ে চীন ও তাইওয়ানের সঙ্গে এবং ওকিনোতোরিশিমার বিশেষ অর্থনৈতিক অঞ্চলের দখল নিয়ে চীনের সঙ্গে জাপানের বিবাদ রয়েছে। এছাড়া জাপানকে উত্তর কোরিয়ার জাপানি নাগরিক অপহরণ ও পারমাণবিক অস্ত্র ও ক্ষেপণস্ত্র কর্মসূচির সম্মুখীন হতে হয় (সিক্স-পার্টি টকস দেখুন)।
জাপানের সামরিক বাজেট বিশ্বের মধ্যে অন্যতম বৃহত্তম। ইরাক যুদ্ধের সময় জাপান অ-প্রতিদ্বন্দ্বী বাহিনী পাঠিয়েছিল। কিন্তু পরে তা প্রত্যাহারও করে নেয়। জাপানের সামুদ্রিক আত্মরক্ষী বাহিনী (জেএমএসডিএফ) হল আরআইএমপিএসি মেরিটাইম এক্সারসাইজে নিয়মিত অংশগ্রহণকারী একটি বাহিনী।
জাপানের সংবিধানের ৯ নং ধারা জাপানের সামরিক বাহিনীকে (জাপান আত্মরক্ষী বাহিনী) যুদ্ধ ঘোষণা বা আন্তর্জাতিক বিবাদে সামরিক বাহিনীর ব্যবহারের অধিকার থেকে বঞ্চিত করেছে। জাপান আত্মরক্ষী বাহিনী এমন একটি বাহিনী যা জাপানের বাইরে কখনও গুলি চালায়নি। প্রতিরক্ষা মন্ত্রক এই বাহিনী পরিচালনা করে। জাপান ভূমি আত্মরক্ষী বাহিনী (জেজিএসডিএফ), জাপান সামুদ্রিক আত্মরক্ষী বাহিনী (জেএমএসডিএফ) ও জাপান বায়ু আত্মরক্ষী বাহিনী (জেএএসডিএফ) নিয়ে এই সামরিক বাহিনী গঠিত। সাম্প্রতিককালে এই বাহিনীকে শান্তিরক্ষার কাজে ব্যবহার করা হয়েছে। ইরাকে বাহিনী প্রেরণ দ্বিতীয় বিশ্বযুদ্ধের পর জাপানের প্রথম বিদেশে বাহিনী পাঠানোর ঘটনা। জাপান বিজনেস ফেডারেশন সরকারের কাছে অস্ত্র রফতানির উপর নিষেধাজ্ঞা তুলে নেওয়ার জন্য আবেদন জানিয়েছে, যাতে জাপান জয়েন্ট স্ট্রাইক ফাইটারের মতো বহুজাতিক প্রকল্পগুলিতে কাজ করতে পারে।
২০১৪ সালের মে মাসে প্রধানমন্ত্রী শিনযো আবে বলেছেন, জাপান দ্বিতীয় বিশ্বযুদ্ধের পর থেকে চলতে থাকা নেতিবাচক মনোভাব থেকে বেরিয়ে আসতে চায় এবং আঞ্চলিক নিরাপত্তার জন্য আরও দায়িত্ব গ্রহণ করতে চায়। তিনি বলেছেন যে, জাপান প্রধান ভূমিকা গ্রহণ করতে চায়। তিনি প্রতিবেশী দেশগুলির দিকে জাপানের সাহায্যের হাত বাড়িয়ে দিয়েছেন।
দেশটির সঙ্গে অন্যান্য দেশের সুসম্পর্ক রয়েছে। এই দেশের পাসপোর্টে ১২২টি দেশে বিনা ভিসায় ভ্রমণ করা যায়, যা পাসপোর্ট শক্তি সূচকে ৪র্থ স্থানে রয়েছে।
প্রশাসনিক বিভাগসমূহ
জাপান ৪৭টি প্রিফেকচার নিয়ে গঠিত। প্রত্যেকটি প্রিফেকচারের দায়িত্বে রয়েছেন একজন নির্বাচিত গভর্নর, আইনসভা ও প্রশাসনিক আমলাতন্ত্র। প্রিফেকচারগুলি আবার মহানগর, শহর ও গ্রামে বিভক্ত। জাপানে বর্তমানে প্রশাসনিক সংযুক্তি ও পুনর্গঠন চলছে। এর মাধ্যমে অনেক মহানগর, শহর ও গ্রাম পরস্পরের সঙ্গে যুক্ত হচ্ছে। এই সংযুক্তির ফলে উপ-প্রিফেকচার প্রশাসনিক অঞ্চলগুলির সংখ্যা কমবে এবং সেইসঙ্গে প্রশাসনিক খরচও কমবে বলে মনে করা হচ্ছে।
ভূগোল
পূর্ব এশিয়ার প্রশান্ত মহাসাগরীয় উপকূল বরাবর জাপানের মোট ৬,৮৫২টি দ্বীপ আছে। অধিকারভুক্ত দ্বীপগুলি সহ এই দেশটি ২৪° ও ৪৬° উত্তর অক্ষাংশ এবং ২২° ও ১৪৬° পূর্ব দ্রাঘিমাংশে অবস্থিত। উত্তর থেকে দক্ষিণে জাপানের প্রধান দ্বীপগুলি হল হোক্কাইডো, হোনশু, শিকোকু ও ক্যুশু। ওকিনাওয়া সহ র্যু ক্যু দ্বীপপুঞ্জ হল ক্যুশুর দক্ষিণে একটি দ্বীপমালা। এই সব দ্বীপগুলিকে একসঙ্গে জাপান দ্বীপমালা বলা হয়ে থাকে।
জাপান ভূখণ্ডের ৭৩ শতাংশই বনভূমি, পার্বত্য অঞ্চল এবং কৃষি, শিল্প বা গৃহনির্মাণের অনুপযোগী। এই কারণে জনবসতি অঞ্চলগুলি, যেগুলি মূলত উপকূলীয় অঞ্চলে অবস্থিত, সেগুলি অত্যন্ত ঘন বসতিপূর্ণ। জাপান বিশ্বের সর্বাধিক জনঘনত্বপূর্ণ দেশগুলির অন্যতম।
জাপানের দ্বীপগুলি প্রশান্ত মহাসাগরীয় আগ্নেয় মেখলার আগ্নেয়গিরি অঞ্চলে অবস্থিত। দক্ষিণে মহাদেশীয় আমুরিয়ান পাত ও ওকিনাওয়া পাতের তলায় ফিলিপিন সাগর পাতের অবনমন এবং উত্তরে ওখোটস্ক পাতের তলায় প্রশান্ত মহাসাগরীয় পাতের অবনমনের ফলে কয়েক কোটি বছর ধরে মধ্য-সিলুরিয়ান থেকে প্লেইস্টোসিন যুগে সংঘটিত একটি প্রকাণ্ড মহাসাগরীয় চলন এর কারণ। জাপান প্রকৃতপক্ষে ইউরেশীয় মহাদেশের পূর্ব উপকূলের সঙ্গে যুক্ত ছিল। নিমজ্জমান পাতগুলি জাপানকে পূর্ব দিকে টেনে আনে। এর ফলে ১৫ মিলিয়ন বছর আগে জাপান সাগরের উদ্ভব ঘটে।
জাপানে ১০৮টি সক্রিয় আগ্নেয়গিরি আছে। ২০শ শতাব্দীতে আরও কয়েকটি নতুন আগ্নেয়গিরির উদ্ভব হয়। এর মধ্যে হোক্কাইডোয় শোওয়া-শিনজান ও প্রশান্ত মহাসাগরের বেয়ননাইস রকসের কাছে ম্যোজিন-শো উল্লেখযোগ্য। এই দেশে প্রতি শতাব্দীতেই বিধ্বংসী ভূমিকম্প এবং তার ফলে সুনামি ঘটে থাকে। ১৯২৩ সালের টোকিয়োর ভূমিকম্পে ১৪০,০০০ জনের প্রাণহানি ঘটেছিল। সাম্প্রতিক কালের ভূমিকম্পগুলির মধ্যে উল্লেখযোগ্য ১৯৯৫ সালের গ্রেট হানশিন ভূমিকম্প ও ২০১১ সালের ১১ মার্চ ৯.০ মাত্রার তোওহোকু ভূমিকম্প। শেষোক্ত ভূমিকম্পটির ফলে একটি প্রকাণ্ড সুনামি জাপানে আছড়ে পড়ে।
প্রশান্ত মহাসাগরীয় আগ্নেয় মেখলায় অবস্থিত হওয়ার দরুন জাপানে প্রায়শই ভূমিকম্প ও সুনামির ঘটনা ঘটে। উন্নত বিশ্বের মধ্যে জাপানই সর্বোচ্চ প্রাকৃতিক বিপর্যয়ের বিপদসঙ্কুল দেশ।
জলবায়ু
জাপানের জলবায়ু প্রধানত নাতিশীতোষ্ণ প্রকৃতির। তবে উত্তর থেকে দক্ষিণে জলবায়ুর মধ্যে বিরাট পার্থক্য পরিলক্ষিত হয়। জাপানের ভৌগোলিক বৈশিষ্ট্যগুলি ছয়টি প্রধান জলবায়ু অঞ্চলের মধ্যে বিভাজিত হয়েছে। এগুলি হল: হোক্কাইডো, জাপান সাগর, কেন্দ্রীয় উচ্চভূমি, সেতো অন্তর্দেশীয় সাগর, প্রশান্ত মহাসাগর ও র্যু ক্যু দ্বীপপুঞ্জ। সর্ব উত্তরে অবস্থিত অঞ্চল হোক্কাইডোতে আর্দ্র মহাদেশীয় জলবায়ু দেখা যায়। এখানে শীতকাল দীর্ঘ ও শীতল এবং গ্রীষ্মকাল খুব উষ্ণ থেকে শীতল। এখানে ভারি বৃষ্টিপাত দেখা যায় না। তবে শীতকালে দ্বীপগুলি শীতকালে গভীর তুষারের চাদরে আচ্ছাদিত হয়ে যায়।
জাপান সাগর অঞ্চলটি হোনশুর পশ্চিম উপকূলে অবস্থিত। এখানে উত্তরপশ্চিম শীতকালীন বায়ুর প্রভাবে ভারি তুষারপাত ঘটে। গ্রীষ্মকালে এই অঞ্চলটি প্রশান্ত মহাসাগরীয় এলাকার তুলনায় শীতলতর থাকে। যদিও কখনও কখনও ফন বায়ুর প্রভাবে এই অঞ্চলটি অত্যধিক উষ্ণ হয়ে পড়ে। কেন্দ্রীয় উচ্চভূমি অঞ্চলে অন্তর্দেশীয় আর্দ্র মহাদেশীয় জলবায়ু লক্ষিত হয়। এখানে গ্রীষ্মে ও শীতে এবং দিনে ও রাতে তাপমাত্রার বিরাট পার্থক্য দেখা যায়। এই অঞ্চলে হালকা বৃষ্টিপাত হয়। যদিও শীতকালে সাধারণত তুষারপাত ঘটে। চুউগোকু ও শিকোকু অঞ্চলের পার্বত্য এলাকা সেতো অন্তর্দেশীয় সাগর অঞ্চলকে মৌসুমি বায়ুর হাত থেকে রক্ষা করে। ফলে এই অঞ্চলে সারা বছরই আবহাওয়া মনোরম থাকে।
প্রশান্ত মহাসাগরীয় উপকূল অঞ্চলে আর্দ্র উপক্রান্তীয় জলবায়ু দেখা যায়। এখানে শীতকাল তীব্র নয়। মাঝে মাঝে এখানে তুষারপাত হয়। অন্যদিকে দক্ষিণপূর্ব মৌসুমী বায়ুর প্রভাবে গ্রীষ্মকাল উষ্ণ ও আর্দ্র। র্যু ক্যু দ্বীপপুঞ্জের জলবায়ু উপক্রান্তীয় প্রকৃতির। এখানে শীতকাল উষ্ণ এবং গ্রীষ্মকাল তীব্র উষ্ণ। এই অঞ্চলে প্রধানত বর্ষাকালে অত্যন্ত ভারি বৃষ্টিপাত হয়।
জাপানের গড় শীতকালীন তাপমাত্রা এবং গড় গ্রীষ্মকালীন তাপমাত্রা । জাপানের সর্বকালীন সর্বোচ্চ তাপমাত্রা——নথিভুক্ত হয়েছিল ২০০৭ সালের ১৬ অগস্ট। ওকিনাওয়ায় প্রধান বর্ষা ঋতু শুরু হয় মে মাসের গোড়ার দিকে। বৃষ্টি রেখা ধীরে ধীরে উত্তর দিকে সরতে সরতে জুলাই মাসের শেষ দিকে হোক্কাইডোয় এসে উপস্থিত হয়। হোনশুর অধিকাংশ অঞ্চলে বর্ষাকাল শুরু হয় জুন মাসের মাঝামাঝি সময় এবং স্থায়ী হয় ছয় সপ্তাহের জন্য। গ্রীষ্মকালের শেষ দিকে এবং শরৎকালের গোড়ার দিকে টাইফুন ঝড় ভারি প্রায়শই ভারি বৃষ্টিপাত ঘটায়।
জৈববৈচিত্র্য
জাপানে নয়টি বনাঞ্চলীয় পরিবেশ অঞ্চল রয়েছে। এগুলিতে দ্বীপপুঞ্জের জলবায়ু ও ভূগোল প্রতিফলিত হয়। র্যু ক্যু ও বোনিন দ্বীপপুঞ্জে দেখা যায় ক্রান্তীয় আর্দ্র দীর্ঘপত্রী বন। প্রধান দ্বীপপুঞ্জের মনোরম জলবায়ু অঞ্চলে দেখা যায় নাতিশীতোষ্ণ দীর্ঘপত্রী ও মিশ্র বন। উত্তরের দ্বীপপুঞ্জগুলিতে শীতল অঞ্চলগুলিতে দেখা যায় নাতিশীতোষ্ণ সরলবর্গীয় বন। জাপানে বন্যপ্রাণীর ৯০,০০০ প্রজাতি দেখা যায়। এগুলির মধ্যে বাদামি ভাল্লুক, জাপানি ম্যাকাক, জাপানি র্যােককুন কুকুর ও জাপানি জায়েন্ট স্যালাম্যান্ডার উল্লেখযোগ্য। জাপানের গুরুত্বপূর্ণ উদ্ভিদ ও বন্যপ্রাণীগুলিকে রক্ষা করার জন্য জাপানে অনেকগুলি জাতীয় উদ্যান স্থাপিত হয়েছে। সেই সঙ্গে এই দেশে ৩৭টি রামসর জলাভূমিও রয়েছে। চারটি স্থান এগুলির অসাধারণ প্রাকৃতিক মূল্যের জন্য ইউনেস্কো কর্তৃক বিশ্ব ঐতিহ্যবাহী স্থানের তালিকাভুক্ত হয়েছে।
পরিবেশ
২০১৫ সালের জুন মাসের হিসেব অনুসারে, জাপানে চল্লিশটিরও বেশি কয়লা-চালিত তাপবিদ্যুৎ কেন্দ্র পরিকল্পিত অথবা নির্মাণাধীন অবস্থায় রয়েছে। বেসরকারি সংস্থা ক্লাইমেট অ্যাকশন নেটওয়ার্ক "জলবায়ু-সংক্রান্ত কাজে সর্বাধিক পদক্ষেপ গ্রহণের" জন্য জাপানকে "ফসিল অফ দ্য ডে" পুরস্কার দিয়েছে।
একটি জাতির পরিবেশ-রক্ষার কাজে দায়বদ্ধতা পরিমাপকারী এনভায়রনমেন্টাল পারফরম্যান্স ইনডেক্সের ২০১৪ সালের প্রতিবেদনে জাপানের স্থান ২৬তম। ক্যোটো প্রোটোকলে সাক্ষরকারী জাপান উক্ত প্রোটোকল সৃষ্টিকারী ১৯৯৭ সালের সম্মেলনের আয়োজক দেশ ছিল। বর্তমানে জাপান কার্বন ডাই-অক্সাইড ক্ষরণ কমানোর কাজ করছে এবং জলবায়ু পরিবর্তন রুখতে অন্যান্য পদক্ষেপও গ্রহণ করছে।
অর্থনৈতিক ইতিহাস
আধুনিক জাপানের অর্থনৈতিক বিকাশ শুরু হয়েছিল এদো যুগে। এদো যুগের অধুনা বিদ্যলাম শিল্প উপাদানগুলির মধ্যে সড়ক ও জলপথ এবং ফিউচার্স কনট্র্যাক্টস, ব্যাংকিং ও ওসাকা রাইস ব্রোকারসের বিমাগুলির মতো অর্থনৈতিক প্রতিষ্ঠানগুলি উল্লেখযোগ্য। ১৮৬৮ সাল থেকে মেইজি যুগে জাপানের অর্থনীতি প্রসার লাভ করে। এই সময় জাপান বাজার অর্থনীতিকে গ্রহণ করেছিল। আজকের অনেক সংস্থা সেই যুগে স্থাপিত হয়েছিল। সেই সময় থেকেই জাপান এশিয়ার সর্বাধিক সর্মৃদ্ধ দেশ হিসেবে গড়ে উঠতে শুরু করে। ১৯৬০ থেকে ১৯৮০-এর দশক পর্যন্ত জাপানের সার্বিক অর্থনৈতিক বিকাশকে বলা হয় জাপানের যুদ্ধোত্তর অর্থনৈতিক বিস্ময়। এই বৃদ্ধির হার ১৯৬০ ও ১৯৭০-এর দশকে ছিল ৭.৫ এবং ১৯৮০-এর দশক ও ১৯৯০-এর দশকের গোড়ার দিকে ছিল ৩.২।
১৯৯০-এর দশকে জাপানিজ অ্যাসেট প্রাইস বাবল ও শেয়ার বাজার ও রিয়েল এস্টেট বাজার থেকে স্পেকুলেটিক এক্সেস আরোপ করার সরকারি নীতি ফলস্রুতিতে যে "লস্ট ডিকেডে"র ঘটনা ঘটে, তার ফলে আর্থিক বৃদ্ধি কিছুটা হ্রাস পেয়েছিল। বৃদ্ধির হার বাড়ানোর প্রচেষ্টা ব্যর্থ হয় এবং ২০০০ সালের বিশ্বজনীন মন্দার প্রেক্ষিতে তা আরও হ্রাস পায়। ২০০৫ সালের পর অর্থনৈতিক বৃদ্ধি আবার শুরু হয়। সেই বছরের জিডিপি বৃদ্ধির হার ছিল ২.৮%, যা সেই বছরের মার্কিন যুক্তরাষ্ট্র বা ইউরোপীয় ইউনিয়ের বৃদ্ধির হারকে ছাপিয়ে যায়।
২০১২ সালের হিসেব অনুসারে, নামমাত্র জিডিপি অনুসারে মার্কিন যুক্তরাষ্ট্র ও চীনের পর জাপানই বিশ্বের তৃতীয় বৃহত্তম জাতীয় অর্থনীতি। এবং ক্রয়ক্ষমতা সাম্যের হিসেবে মার্কিন যুক্তরাষ্ট্র, চীন ও ভারতের পর চতুর্থ বৃহত্তম জাতীয় অর্থনীতি। ২০১৩ সালের হিসেব অনুসারে, জাপানের সরকারি ঋণের পরিমাণ দেশের বার্ষিক মোট আভ্যন্তরিণ উৎপাদনের ২০০ শতাংশেরও বেশি বলে অনুমান করা হয়েছে, যা বিশ্বের দেশগুলির মধ্যে বৃহত্তম। ২০১১ সালে মুডি’জ রেটিং জাপানের দীর্ঘমেয়াদি সার্বভৌম ঋণ রেটিং এক নচকে এএ৩ থেকে কমিয়ে এএ২ করেছে দেশের ঘাটতি ও ধার করার মাত্রা অনুসারে। ২০০৯ সালে বিশ্বজনীন মন্দা এবং ২০১১ সালের মার্চে ভূমিকম্প ও সুনামির ফলে যে বিশাল বাজেট ঘাটতি ও সরকারি ঋণ বৃদ্ধি পায় তা রেটিং-এর হারকে কমিয়ে দেয়।
রপ্তানি
জাপানের শিল্পক্ষমতা বৃহৎ। এই দেশ বিশ্বের বৃহত্তম ও প্রযুক্তিগত দিক থেকে অগ্রণী মোটরগাড়ি, ইলেকট্রনিকস, যন্ত্রাংশ, ইস্পাত ও অলৌহঘটিত ধাতু, জাহাক, রাসায়নিক দ্রব্য, বস্ত্র, খাদ্য প্রক্রিয়াকরণ শিল্প কেন্দ্রগুলির অন্যতম। জাপানে কৃষি ব্যবসা দেশের জমির ১৩% ব্যবহার করে। এদেশের মৎস্যচাষ সারা বিশ্বের মৎস্যচাষের প্রায় ১৫শ, যা চীনের পরে বিশ্বে দ্বিতীয় স্থানাধিকারী। ২০১০ সালের হিসেব অনুসারে, জাপানে শ্রমিক সংখ্যা ৬৫.৯ মিলিয়ন। জাপানে বেকারত্বের হার বেশ কম – প্রায় ৪%। ২০০৭ সালের হিসেব অনুযায়ী, জাপানে প্রায় ২০ মিলিয়ন লোক (জনসংখ্যার প্রায় ১৭%) দারিদ্র্যসীমার নিচে বসবাস করে। শহরাঞ্চলে স্থানাভাব জাপানে গৃহনির্মাণ শিল্পে প্রভাব ফেলেছে।
২০০৫ সালের হিসেব অনুযায়ী, জাপানের মাথাপিছু রফতানির আয় ৪,২১০ মার্কিন ডলার। ২০১২ সালের হিসেব অনুসারে, জাপানের রফতানি বাজারগুলি হল চীন (১৮.১%), মার্কিন যুক্তরাষ্ট্র (১৭.৮%), দক্ষিণ কোরিয়া (৭.৭%), থাইল্যান্ড (৫.৫%) ও হংকং (৫.১%)। জাপান প্রধানত পরিবহন যন্ত্রাংশ, মোটরগাড়ি, লৌহ ও ইস্পাত সামগ্রী, সেমিকনডাক্টর ও গাড়ি যন্ত্রাংশ রফতানি করে। ২০১২ সালের হিসেব অনুযায়ী, জাপানের প্রধান আমদানি বাজার হল চীন (২১.৩%), মার্কিন যুক্তরাষ্ট্র (৮.৮%), অস্ট্রেলিয়া (৬.৪%), সৌদি আরব (৬.২%), সংযুক্ত আরব আমিরাত (৫%), দক্ষিণ কোরিয়া (৪.৬%) ও কাতার (৪%)।
আমদানি
জাপানের প্রধান আমদানি দ্রব্যগুলি হল যন্ত্রপাতি, ফসিল জ্বালানি, খাদ্যদ্রব্য (প্রধানত গোমাংস), রাসায়নিক দ্রব্য, বস্ত্র ও জাপানের শিল্পগুলির কাঁচামাল। বাজার শেয়ার পরিমাপ অনুযায়ী, ওইসিডি দেশগুলির মধ্যে জাপানের আভ্যন্তরিণ বাজারই সর্বাপেক্ষা কম উন্মুক্ত। জুনিচিরো কোইজুমির প্রশাসন কিছু প্রতিযোগিতামুখী সংস্কার সাধন করেছিল এবং সেই সময় জাপানে বিদেশি বিনিয়োগ শুরু হয়েছিল।
২০১৪ ইস অফ ডুইং বিজনেস ইনডেক্স অনুসারে, ১৮৯টি দেশের মধ্যে জাপানের স্থান ২৭তম। এই দেশ উন্নত বিশ্বের ক্ষুদ্রতম আয়কর দাতা দেশগুলির একটি। জাপানের ধনতন্ত্রের অনেকগুলি স্বতন্ত্র বৈশিষ্ট্য রয়েছে: কেইরেৎসু সংস্থাগুলি প্রভাবশালী, জাপানের কার্য পরিবেশে স্থায়ী নিয়োগ ও অভিজ্ঞতা-ভিত্তিক কর্মজীবনের প্রাধান্য গুরুত্ব পায়। জাপানি কোম্পানিগুলি "টোয়োটা ওয়ে" নামে পরিচিত ব্যবস্থাপন পদ্ধতির জন্য পরিচিত। এখানে শেয়ারহোল্ডার কার্যকারিতা খুব কমই দেখা যায়।
জাপানের কয়েকটি বড়ো সংস্থা হল টয়োটা, নিন্টেন্ডো, এনটিটি ডোকোমো, ক্যানন, হোন্ডা, টাকেডা ফার্মাকিউটিক্যাল, সনি, নিপ্পন ওয়েল ও সেভেন অ্যান্ড আই হোল্ডিংস কোম্পানি। বিশ্বের কয়েকটি বৃহত্তম ব্যাংক জাপানে অবস্থিত। টোকিও শেয়ার বাজার (নিক্কেই ২২৫ ও টিওপিআইএক্স ইন্ডিসেসের জন্য পরিচিত) মার্কেট ক্যাপিটালাইজেশন অনুসারে বিশ্বের দ্বিতীয় বৃহত্তম শেয়ার বাজার। ২০০৬ সালের হিসেব অনুসারে, জাপান ফোর্বস গ্লোবাল ২০০০ থেকে ৩২৬টি কোম্পানির দেশ, যার শতাংশ হার ১৬.৩। ২০১৩ সালে ঘোষণা করা হয়, জাপান শেল প্রাকৃতিক গ্যাস আমদানি করবে।
বিজ্ঞান ও প্রযুক্তি
বৈজ্ঞানিক গবেষণা, বিশেষত প্রযুক্তি, যন্ত্রবিদ্যা ও বায়োমেডিক্যাল গবেষণায় জাপান একটি অগ্রণী রাষ্ট্র। প্রায় ৭০০,০০০ গবেষক ১৩০ বিলিয়ন মার্কিন ডলার গবেষণা ও উন্নয়ন বাজেটের সুবিধা পান এই দেশে। এই বাজেট বিশ্বে তৃতীয় বৃহত্তম। মৌলিক বৈজ্ঞানিক গবেষণাতেও জাপান বিশ্বে অগ্রণী একটি রাষ্ট্র। এই দেশ থেকে একুশ জন বৈজ্ঞানিক পদার্থবিদ্যা, রসায়ন বা চিকিৎসাবিদ্যায় নোবেল পুরস্কার পেয়েছেন। তিন জন ফিল্ডস মেডেল এবং একজন কার্ল ফ্রেডরিক গাস প্রাইজ পেয়েছেন। জাপানের সর্বাপেক্ষা উল্লেখযোগ্য প্রযুক্তিগত অবদানগুলি ইলেকট্রনিকস, অটোমোবাইলস, যন্ত্রবিদ্যা, ভূমিকম্প ইঞ্জিনিয়ারিং, ইন্ডাস্ট্রিয়াল রোবোট, অপটিকস, কেমিক্যালস, সেমিকন্ডাক্টরস ও ধাতুবিদ্যার ক্ষেত্রে রয়েছে। বিশ্বে রোবোটিকস উৎপাদন ও ব্যবহারে জাপান অগ্রণী। ২০১৩ সালের হিসেব অনুসারে, বিশ্বের শিল্প রোবোটগুলির ২০% (১.৩ মিলিয়নের মধ্যে ৩০০,০০০টি) জাপানে নির্মিত। যদিও আগে এই হার আরও বেশি ছিল। ২০০০ সালে সারা বিশ্বে শিল্প রোবোটগুলির অর্ধ্বাংশ ছিল জাপানে নির্মিত।
জাপানের মহাকাশ সংস্থা হল জাপান এয়ারোস্পেস এক্সপ্লোরেশন এজেন্সি (জাক্সা)। এখান থেকে মহাকাশ, ভিন্ন গ্রহ ও বিমান গবেষণার কাজ চলে। রকেট ও উপগ্রহ নির্মাণেও এটি অগ্রণী সংস্থা। জাপান আন্তর্জাতিক মহাকাশ স্টেশনে অংশগ্রহণকারী। ২০০৮ সালে স্পেস শাটল অ্যাসেম্বলি ফ্লাইটের সময় সেখানে জাপানিজ এক্সপেরিমেন্ট মডিউল যুক্ত হয়। জাপানের মহাকাশ অভিযানের পরিকল্পনাগুলি হল: শুক্র গ্রহে আকাৎসুকি নামে একটি মহাকাশ যান পাঠানো; ২০১৬ সালে মারকুরি ম্যাগনেটোস্ফেরিক অরবিটার উৎক্ষেপণ; এবং ২০৩০ সালের মধ্যে চাঁদে একটি বেস গঠন।